b'\n_START_ARTICLE_\nTV Midtvest\n_START_PARAGRAPH_\nTV Midtvest er en regional tv-station under TV 2 med hoveds\xc3\xa6de i Holstebro og sender regionale nyheder og aktualitetsprogrammer. Tv-stationens d\xc3\xa6kningsomr\xc3\xa5de er de gamle Ringkj\xc3\xb8bing og Viborg amter, hvis befolkning udg\xc3\xb8r 521.000 indbyggere.\n_START_SECTION_\nHistorie\n_START_PARAGRAPH_\nTV Midtvest blev formelt oprettet 1. november 1988 og sendte sin f\xc3\xb8rste udsendelse 1. oktober 1989. I begyndelsen havde tv-stationens direkt\xc3\xb8r Ivar Br\xc3\xa6ndgaard kontor p\xc3\xa5 amtsg\xc3\xa5rden i Viborg, imens det blev unders\xc3\xb8gt, hvor hoveds\xc3\xa6det skulle placeres. Der var i begyndelsen tanker om at placere TV Midtvest ved siden af de n\xc3\xa6sten nyoprettede Medieskoler i Viborg. Udover Viborg \xc3\xb8nskede ogs\xc3\xa5 Herning og Holstebro at huse stationen. Valget faldt til sidst p\xc3\xa5 Holstebro, hvorefter Ivar Br\xc3\xa6ndgaard flyttede sit kontor til Holstebro R\xc3\xa5dhus. Senere tog tv-stationen en nyopf\xc3\xb8rt bygning i brug ved siden af Vandkrafts\xc3\xb8en i Holstebro, imens der blev oprettet en mindre lokalredaktion p\xc3\xa5 Skottenborg 8 i Viborg._NEWLINE_I de f\xc3\xb8rste mange \xc3\xa5r var tv-stationens navn TV/Midt-Vest, men det blev i 2013 \xc3\xa6ndret til TV Midtvest, ligesom tv-stationens logo \xc3\xa6ndredes til tvmv (med sm\xc3\xa5 bogstaver)._NEWLINE_Efter n\xc3\xa6sten 28 \xc3\xa5r som direkt\xc3\xb8r gik Ivar Br\xc3\xa6ndgaard 1. august 2016 p\xc3\xa5 pension. Direkt\xc3\xb8ren er nu Lone Sunesen.\n_START_SECTION_\nTV Midtvest i dag\n_START_PARAGRAPH_\nTV Midtvest sender i dag nyheder fem gange dagligt p\xc3\xa5 hverdage: 12.30, 17.15, 18.20 og hovedudsendelserne kl. 19.30 og 22.00. Derudover har TV Midtvest siden 2012 ligesom de \xc3\xb8vrige TV2 regioner sendt deres egen 24-timers kanal p\xc3\xa5 en separat frekvens. Denne 24-timers kanal har mellem 2014 og 2018 haft navnet TV Midtvest Mokka, men Mokka-navnet blev fjernet i april 2018, s\xc3\xa5 kanalen nu blot hedder TV Midtvest._NEWLINE_TV Midtvest udgiver desuden dagligt nyhedsartikler og udsendelser p\xc3\xa5 sin hjemmeside, p\xc3\xa5 en nyhedsapp TV Midtvest og streamingapp TV Midtvest Play. _NEWLINE_Tv-stationen er en \xc3\xb8konomisk og juridisk selvst\xc3\xa6ndig institution finansieret af licensmidler. Den er uafh\xc3\xa6ngig af TV2, men TV Midtvest og de \xc3\xb8vrige regionale tv-stationer samarbejder t\xc3\xa6t med TV2. TV Midtvest f\xc3\xa5r til investeringer st\xc3\xb8tte fra st\xc3\xb8tteforeningen TV Midtvest Plus.'